b'\n_START_ARTICLE_\nNacionalinis Mikalojaus Konstantino \xc4\x8ciurlionio dail\xc4\x97s muziejus\n_START_PARAGRAPH_\nNacionalinis Mikalojaus Konstantino \xc4\x8ciurlionio dail\xc4\x97s muziejus (N\xc4\x8cDM) \xe2\x80\x93 seniausias Lietuvos dail\xc4\x97s muziejus, \xc4\xafkurtas 1921 m. gruod\xc5\xbeio 14 d. Kaune. Steig\xc4\x97jas \xe2\x80\x93 Lietuvos Respublikos kult\xc5\xabros ministerija.\n_START_SECTION_\nIstorija\n_START_PARAGRAPH_\nMuziejus \xc4\xafkurtas 1921 m. gruod\xc5\xbeio 14 d. 1925 m. atidaryta laikinoji M. K. \xc4\x8ciurlionio galerija \xc4\x84\xc5\xbeuol\xc5\xb3 kalne (buv. Kauno meno mokykla). Galerijoje be M. K. \xc4\x8ciurlionio paveiksl\xc5\xb3 buvo eksponuojama praeities ir to meto lietuvi\xc5\xb3 dailinink\xc5\xb3 k\xc5\xabriniai, liaudies menas._NEWLINE_1936 m. galerija pertvarkyta \xc4\xaf Vytauto Did\xc5\xbeiojo kult\xc5\xabros muziej\xc5\xb3, kuriam pastatyti specialiai pritaikyti r\xc5\xabmai (archit. Vladimiras Dubeneckis, Karolis Reisonas, Kazys Kri\xc5\xa1\xc4\x8diukaitis). \xc4\xae muziej\xc5\xb3 buvo perkelti \xc4\x8ciurlionio galerijos, Miesto muziejaus eksponatai bei Lietuvos dail\xc4\x97s draugijai priklaus\xc4\x99 liaudies meno rinkiniai._NEWLINE_1944 m. muziejus pavadintas Valstybiniu M. K. \xc4\x8ciurlionio dail\xc4\x97s muziejumi. 1969 m. naujame muziejaus priestate (archit. Feliksas Vitas) atidaryta M. K. \xc4\x8ciurlionio k\xc5\xabrini\xc5\xb3 galerija. 1997 m. sausio 1 d. muziejui suteiktas nacionalinio muziejaus statusas. 2005 m. baigta galerijos rekonstrukcija. 2007 m. prasid\xc4\x97jo muziejaus pastato rekonstrucija ir naujo priestato statyba. 2009 m. baigta bibliotekos su archyvu priestato statyba (archit. G. Janulyt\xc4\x97 \xe2\x80\x93 Bernotien\xc4\x97).\n_START_SECTION_\nEkspozicija\n_START_PARAGRAPH_\nM. K.  \xc4\x8ciurlionio dail\xc4\x97s muziejuje Kaune saugoma daugiau nei 355 000 eksponat\xc5\xb3. Muziejaus ekspozicij\xc5\xb3 rinkinius sudaro M. K. \xc4\x8ciurlionio k\xc5\xabrybos palikimas, lietuvi\xc5\xb3 liaudies menas, XV\xe2\x80\x93XX a. Lietuvos vaizduojamoji ir taikomoji dail\xc4\x97, pvz., Mykolo Elvyro Andriolio, Jono Rustemo paveikslai, senov\xc4\x97s pasaulio dail\xc4\x97, u\xc5\xbesienio \xc5\xa1ali\xc5\xb3 vaizduojamoji ir taikomoji dail\xc4\x97, numizmatika, liaudies meno ir Lietuvos meninio gyvenimo archyvai.'